b'\n_START_ARTICLE_\nStorstockholms Lokaltrafik\n_START_SECTION_\nAsiakaspalvelu\n_START_PARAGRAPH_\nSL palvelee asiakkaitaan puhelimitse, verkossa, postitse, sosiaalisessa mediassa ja SL-palvelupisteiss\xc3\xa4. Puhelinpalveluista turvakeskus (ruots. trygghetscentralen) on tarkoitettu turvallisuusuhista ja vandalismista ilmoittamiseen, kun taas neuvontaa saa asiakaspalvelunumerosta. Molemmat numerot, kuten my\xc3\xb6s Internetiss\xc3\xa4 toimiva pikaviestimuotoinen asiakaspalvelu on avoinna vuorokauden ymp\xc3\xa4ri._NEWLINE_Tukholman alueella on nelj\xc3\xa4 SL:n palvelupistett\xc3\xa4 (ruots. SL Center): keskusrautatieasemalla, Sergelin torilla, Fridhemsplanilla ja Teknillisell\xc3\xa4 korkeakoululla. Palvelupisteiss\xc3\xa4 on saatavilla aikataulukirjoja ja neuvontaa, niist\xc3\xa4 voi ostaa kaikkia lipputuotteita sek\xc3\xa4 tehd\xc3\xa4 reklamaatioita. 2010-luvulla on suljettu Slussenin ja Gullmarsplanin palvelupisteet, lis\xc3\xa4ksi Teknillisen korkeakoulun ja Fridhemsplanin palvelupisteet on esitetty lakkautettaviksi. Sergelin torin palvelupiste remontoitiin kev\xc3\xa4\xc3\xa4ll\xc3\xa4 2014, jolloin palvelupisteen konseptia muutettiin lipunmyyntipisteest\xc3\xa4 neuvontapainotteisemmaksi._NEWLINE_Metro- ja paikallisjuna-asemilla on miehitetyt lippuluukut kaikilla sis\xc3\xa4\xc3\xa4nk\xc3\xa4ynneill\xc3\xa4 niiden aukioloaikoina, mutta hiljaisina aikoina asemilla on yleens\xc3\xa4 avoinna vain yksi sis\xc3\xa4\xc3\xa4nk\xc3\xa4ynti. Lippuluukulla voi ostaa kaikkia lipputuotteita sek\xc3\xa4 Access-matkakortin sek\xc3\xa4 saada neuvontaa. Vilkkaimmilla asemilla on keltaisiin liiveihin pukeutuneita oppaita.\n_START_SECTION_\nGraafinen ilme\n_START_PARAGRAPH_\nSL:n uusi, harmaaseen pohjautuva graafinen ilme otettiin k\xc3\xa4ytt\xc3\xb6\xc3\xb6n vuonna 2015. Uusi muotokieli palkittiin Guld\xc3\xa4gget-palkinnolla onnistuneesta identiteettiviestinn\xc3\xa4st\xc3\xa4.'